કૌશિકભાઈ કહે છે, ‘ડાયાલિસિસના દરદીઓની સારવાર પાછળ થતા ખર્ચને પગલે ઘણી વાર તેમના પરિવારો ખુવાર થઈ જતા હોય છે. મધ્યમ કે સામાન્ય વર્ગ માટે તો આ ખર્ચબોજ ન સહી શકાય, ન કહી શકાય એવો હોય છે. એમ છતાં યેનકેન પ્રકારેણ આ પરિવાર પોતાના સ્વજન માટે દરેક પ્રકારનાં ઍડ્જસ્ટમેન્ટ કરવા તૈયાર રહે છે. તેમની એક સાંધો તો તેર તૂટે જેવી પરિસ્થિતિને ધ્યાનમાં રાખી અમે આવા દરદીઓના પરિવારોને દત્તક લઈને તેમને રાહતના દરે અનાજ પૂરું પાડીએ છીએ. આ સાથે અમે આવા દરદીઓને પણ પૂરક દવાઓ પૂરી પાડીએ છીએ. હવે અમે તેમનાં બાળકોને પણ દત્તક લઈને તેમની સ્કૂલ અને કૉલેજની ફી આંશિકરૂપે ભરી આપવામાં મદદરૂપ થઈ રહ્યા છીએ અને અમારી ઇચ્છા તો ડાયાલિસિસના ટેક્નિશ્યનોનાં બાળકોને પણ આ પ્રકારની સુવિધા આપવાની છે. વધુમાં, અમે આવા દરદીઓ અને તેમના પરિવારજનો માટે નિયમિતરૂપે મેડિકલ-કૅમ્પનું આયોજન પણ કરતા રહીએ છીએ.’